Document ID: 32004D0693

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Οκτωβρίου 2004
για τροποποίηση της απόφασης 2004/233/ΕΚ με την οποία επιτρέπεται σε ορισμένα εργαστήρια να ελέγχουν τη δραστικότητα των αντιλυσσικών εμβολίων σε ορισμένα κατοικίδια σαρκοφάγα
[κοινοποιηθείσα υπό τον αριθμό Ε(2004) 3686]
(Κείμενο που παρουσιάζει ενδιαφέρον για τον ΕΟΧ)
(2004/693/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΉΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2000/258/ΕΚ του Συμβουλίου, της 20ής Μαρτίου 2000, που ορίζει ένα συγκεκριμένο ίδρυμα υπεύθυνο για τη θέσπιση των απαραίτητων κριτηρίων για την τυποποίηση των ορρολογικών δοκιμών για την παρακολούθηση της αποτελεσματικότητας των αντιλυσσικών εμβολίων (1), και ιδίως το άρθρο 3 αυτής,
Εκτιμώντας τα ακόλουθα:
(1)
Η απόφαση 2000/258/ΕΚ όριζε το εργαστήριο της Agence Française de Sécurité Sanitaire des Aliments του Νανσύ (το εργαστήριο AFSSA), Γαλλία ως το ειδικό ινστιτούτο υπεύθυνο για τον καθορισμό των κριτηρίων τυποποίησης των ορρολογικών δοκιμασιών ελέγχου της αποτελεσματικότητας των αντιλυσσικών εμβολίων. Η απόφαση αυτή προβλέπει επίσης την αποστολή από το εργαστήριο AFSSA του Νανσύ του καταλόγου των εργαστηρίων της Κοινότητας που θα πρέπει να εξουσιοδοτηθούν για την εκτέλεση αυτών των ορρολογικών δοκιμών. Κατά συνέπεια, το εργαστήριο AFSSA του Νανσύ εκτελεί την καθιερωμένη διαδικασία δοκιμής επάρκειας για την αξιολόγηση των εργαστηρίων ώστε να λάβουν την εξουσιοδότηση εκτέλεσης των ορρολογικών δοκιμών.
(2)
Με την απόφαση 2004/233/ΕΚ της Επιτροπής, της 4ης Μαρτίου 2004, με την οποία επιτρέπεται σε ορισμένα εργαστήρια να ελέγχουν τη δραστικότητα των αντιλυσσικών εμβολίων σε ορισμένα κατοικίδια σαρκοφάγα (2), καταρτίστηκε κατάλογος εγκεκριμένων εργαστηρίων στα κράτη μέλη με βάση τα αποτελέσματα δοκιμών επάρκειας που διαβιβάσθηκαν από το εργαστήριο AFSSA του Νανσύ.
(3)
Τρία εργαστήρια, αντίστοιχα στις κάτω χώρες, την Πολωνία και την Πορτογαλία, εγκρίθηκαν από το εργαστήριο AFSSA του Νανσύ, σύμφωνα με την απόφαση 2000/258/ΕΚ.
(4)
Κατά συνέπεια, θα πρέπει τα τρία αυτά εργαστήρια να προστεθούν στον κατάλογο των εγκεκριμένων εργαστηρίων στα κράτη μέλη όπως καταρτίσθηκε στο παράρτημα της απόφασης 2004/233/ΕΚ.
(5)
Επιπρόσθετα, κατόπιν αιτήματος της Γερμανίας, θα πρέπει να γίνουν ορισμένες τροποποιήσεις στις διευθύνσεις δύο γερμανικών εργαστηρίων.
(6)
Περαιτέρω, κατόπιν αιτήματος της Σλοβενίας, το όνομα του διαγνωστικού εργαστηρίου στο εν λόγω κράτος μέλος θα πρέπει να τροποποιηθεί.
(7)
Η απόφαση 2004/233/ΕΚ θα πρέπει ως εκ τούτου να τροποποιηθεί ανάλογα.
(8)
Τα μέτρα που προβλέπονται στην απόφαση αυτή είναι σύμφωνα με την απόφαση της μόνιμης επιτροπής τροφικής αλυσίδας και ζωικής υγείας,
ΕΞΕΔΩΣΕ ΤΗΝ ΑΚΟΛΟΥΘΗ ΑΠΟΦΑΣΗ:
Άρθρο 1
Το παράρτημα I της απόφασης 2004/233/ΕΚ αντικαθίσταται από το κείμενο του παραρτήματος της παρούσης απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 8 Οκτωβρίου 2004.

Labels: 7
3
0
6
18